Steinhoff het nou 3 maande om te herstruktureer | Netwerk24
Deur Nellie Brand-Jonker 20 Julie 2018 15:51
Die maatskappy het Donderdag aangekondig hy het die vereiste aanvaarding van die krediteure van twee Europese en ’n Amerikaanse filiaal vir dié ooreenkoms gekry. Vrydag is aan verdere opskortende voorwaardes voldoen wat verseker het dat die ooreenkoms in werking tree.
Die partye wat deel is van die ooreenkoms moet nou binne die komende drie maande die herstrukturering van Steinhoff in werking stel. Die ooreenkoms lê sekere beperkinge op krediteure om Steinhoff ’n blaaskans tot dan te gee. Dit voorkom dat enige van die krediteure in die komende paar maande stappe oor skuld teen die groep doen.
Sodra die herstrukturering in die komende maande in werking gestel word, skop die terme van die skuldstilstand vir drie jaar in. Die terme van die herstrukturering sluit in dat onder meer nuwe direkteure wat die krediteure verteenwoordig op Steinhoff se twee direksies aangestel word en ’n litigasiekomitee saamgestel word wat toesig sal hou oor al die regseise teen die groep. Die terme sluit ook in sekere ondernemings wat gemaak word ten opsigte van die verkoop van wesenlike bates tydens herstrukturering.
Steinhoff se aandeelprys het om 14:00 met 6% of 21c gedaal tot R3,35. Dit is nadat die aandeelprys Donderdag ná die aankondiging van die aanvaarding van die skuldstilstand deur krediteure skerper met 18% of 56c gestyg het.
Nog ’n Europese filiaal waardeur finansiering gedoen is, Hemisphere International Properties, het aangekondig dat 91% van sy leners die terme van sy herstrukturering goedgekeur het. Die volgende stap is om met die leners die terme van ’n ooreenkoms vir ’n skuldstilstand te onderhandel.
Van die terme van die herstrukturering van Hemisphere is dat hy sy €750 miljoen-lening wil herfinansier met ’n termynlening wat oor drie jaar sal verval. Sy bates gaan in die tyd verkoop word en die maatskappy gaan gesluit word.
Meer oor: Steinhoff | Maatskappye | Kleinhandel | Herstrukturering | Steinhoff-Skandaal | Kleinhandelaars